“เบสท์ริน กรุ๊ป” ปาดหน้า CHO เข้าวินเมล์ NGV
ขสมก.แย้ม "เบสท์รินกรุ๊ป" เสนอราคาต่ำสุดรถเมล์ NGV ที่ 3,389 ลบ. ด้าน CHO ขอไม่แสดงความคิดเห็น ขอรอผลประมูลอย่างเป็นทางการ
11 ก.ค. 2559

นายสุระชัย เอี่ยมวชิรสกุล ผู้อำนวยการ องค์การขนส่งมวลชนกรุงเทพ หรือ ขสมก. เปิดเผยว่า ผลการแข่งขันเสนอราคาด้วยวิธีทางอิเล็กทรอนิกส์ (e-Auction) โครงการจัดซื้อรถโดยสารปรับอากาศที่ใช้เชื้อเพลิงก๊าซธรรมชาติ (NGV) จำนวน 489 คัน เมื่อวันที่ 8 ก.ค.อย่างไม่เป็นทางการ ปรากฎว่า บริษัท เบสท์ริน กรุ๊ป จำกัด เป็นผู้เสนอราคาต่ำสุดที่ราคา 3,389.70 ล้านบาท โดยต่ำกว่าราคากลาง 632 ล้านบาท จากราคากลางที่ 4,021.70 ล้านบาท
“ผลอย่างไม่เป็นทางการ เบสท์ริน กรุ๊ป เป็นผู้เสนอราคาต่ำสุด และต่ำกว่าราคากลาง 632 ล้านบาท…ถ้าบอร์ดอนุมัติก็เซ็นสัญญาได้หลังจากนั้น”นายสุระชัย กล่าว 
หลังจากนี้ ฝ่ายบริหารจะนำผลการประมูลดังกล่าวนำเสนอต่อคณะกรรมการ ขสมก.เพื่อพิจารณาให้ความเห็นชอบ ซึ่งกำหนดวันประชุมในวันที่ 27 ก.ค.นี้ และคาดว่าหลังจากนั้นจะสามารถลงนามสัญญาได้
ด้านนายสุรเดช ทวีแสงสกุลไทย กรรมการผู้จัดการใหญ่ และประธานเจ้าหน้าที่บริหาร บริษัท ช.ทวี จำกัด (มหาชน) หรือ CHO ในฐานะหนึ่งในผู้เข้าประมูลครั้งนี้ ไม่ขอแสดงความเห็นต่อเรื่องดังกล่าว โดยกล่าวเพียงว่าบริษัทขอรอผลประมูลอย่างเป็นทางการก่อน แต่ยืนยันว่าบริษัททำดีที่สุดแล้ว
ขณะที่คดีที่บริษัทเป็นโจทก์ยื่นฟ้อง ขสมก.ต่อศาลปกครองเพื่อเรียกค่าเสียหายกรณีที่ ขสมก.ยกเลิกการประมูลโครงการจัดซื้อรถเมล์ NGV จำนวน 489 คันในครั้งก่อนที่กิจการร่วมค้า เจวีซีซี ซึ่ง CHO ร่วมทุนด้วย เป็นผู้ชนะการประมูลนั้น ยังอยู่ในขั้นตอนการพิจารณาของศาล